雲浩影(Cloud)早前推出新歌《慢性分手》,細訴一段由熱戀到分手的愛情故事。歌曲MV請來港台男兩地男神劉俊謙當男主角,交去年金像獎最佳剪接李謙明執導,以一張梳化見證一對戀人從熱戀同居到感情轉淡分手,最後火燒梳化以結束關係的故事。看著梳化被熊熊火光燒成灰燼,愛情灰飛煙滅,Cloud心痛得泣不成聲。
Cloud與劉俊謙起初合力將象徵愛情的梳化搬入屋,非常合拍,男方躺在女方大髀上的枕頭溫馨細語、拖手仔一齊聽音樂、在露台打情罵俏、互相偷拍對方生活照等,四周瀰漫著浪漫氣氛。其後,兩人逐漸發現步伐不協調,甚至輪流發脾氣劉俊謙說:「呢對情侶要結束關係,梳化似係一個比喻,將大家嘅東西拖去燒咗佢,一齊搬,好辛苦、好吃力,有一方繼續想搬,有一方好攰唔想搬,拖拖拉拉,比喻情侶難免步入呢個關係。」Cloud說:「梳化喺呢個MV好有象徵意義嘅角色,兩個人搬入新居時傾吓張梳化擺喺邊,然後喺梳化上發生好多甜蜜溫馨嘅回憶,到最尾決定用唔到要丟咗佢,都象徵一段關係唔同嘅階段。搬梳化嘅過程會見到男女雙方步伐不一致、鬥氣、互相不體諒等狀況。」
Cloud爆劉俊謙講爛笑話
雖然MV結局非常傷感,但Cloud被型男劉俊謙的笑話氹得笑逐顏開,她說:「《慢性分手》呢首歌講述一對長期戀愛嘅男女,關係慢慢走到結束,比較傷感嘅MV,但因為有劉俊謙參與就變得唔係咁傷感。」點解呢?劉俊謙笑說:「本身我同Cloud唔係好熟,拍攝時諗住打開話匣子,講咗好多唔係幾好笑嘅笑話⋯⋯」Cloud立即安慰說:「其實都幾好笑嘅,大家都笑得出,同事仲叫我做好表情管理添!」續說:「阿謙好Nice好親切,最初我有少少緊張同埋怕羞,但佢好主動令到氣氛都冇咁尷尬,所以拍攝順利。」
劉俊謙踢爆父母是「迷雲黨」
令Cloud最開心,相信是劉俊謙踢爆父母是「迷雲黨」(Cloud歌迷暱稱),他說:「我爸爸媽媽好鍾意佢,當年歌唱比賽嘅時候,我哋全家人一齊睇佢唱歌。」Cloud受寵若驚,連聲多謝。他說:「我好耐冇喺香港拍MV,好榮幸可以參與拍攝,我自己都幾欣賞Cloud,佢把聲有種清泉嘅感覺,當時歌唱比賽聽已經覺得呢個女仔係清泉。」被當面稱讚,Cloud坦言尷尬。「劉俊謙好紳士、好體貼、好靚仔,拍攝時我都忍唔住同佢講:你真係好靚仔!不過,大家有無留意其實佢把聲好好聽呀!」
之前Cloud《回憶半分鐘》MV邀請日本靚仔合作,今次《慢性分手》MV有香港靚仔劉俊謙,下次Cloud想與哪個地方的靚仔合作MV呢?她想了一想,說:「法國,其實想同法國靚仔合作之外,最想去法國拍好浪漫嘅MV,話唔定會有啲犀利嘅嘢出現。」